El conseller d'Empresa i Coneixement, Jordi Baiget, i el president de la patronal Cecot, Antoni Abad, han firmat aquest dijous un conveni de col·laboració per al foment, promoció i difusió del model català de comerç de proximitat amb activitats de formació i altres iniciatives. La Generalitat, mitjançant el Consorci de Comerç, Artesania i Moda de Catalunya (CCAM), col·laborarà amb una aportació màxima de 40.000 euros a l'execució del Pla d'Actuacions 2016 de la Fundació Cecot Innovació. Baiget ha assenyalat que la Generalitat i la patronal tenen "la mateixa visió de quin ha de ser el model de comerç, equilibrat i de proximitat" i que amb el conveni volen fomentar aquests "valors" i "ajudar el botiguer, que també és empresari, a modernitzar-se i adaptar-se a les noves tendències del mercat".

Summary: La Generalitat aportarà fins a 40.000 euros a Cecot Innovació per promoure el model comercial de proximitat


La Junta Directiva dels Productors Audiovisuals Federats (PROA) va ratificar el 7 d'abril, per unanimitat, la reelecció de Raimon Masllorens com a president de l'entitat d'abast estatal. Masllorens, productor executiu de Brutal Media, inicia doncs el seu quart mandat (de dos anys) al capdavant de l'entitat "amb voluntat de donar continuïtat a les accions iniciades en l'àmbit autonòmic i estatal" però amb una nova realitat marcada per la "necessària superació" de la crisi provocada per la covid-19, davant la qual "caldrà buscar mesures de rescat i estímul a la producció audiovisual". Com a novetat, Masllorens ha nomenat Valérie Delpierre (Inicia Films) com a vicepresidenta general en substitució de Tono Folguera.  La resta de la Junta Directiva de PROA la formen Iván Agenjo (Peekaboo Animation), com a vicepresident de l’àrea d’animació; Valérie Delpierre (Inicia Films), vicepresidenta provisional de documental; Xavier Granada (Magrana Production), vicepresident de ficció; Francesc Escribano (Minoria Absoluta), vicepresident de televisió, Xavier Carrillo-Costa (Digital Legends), vicepresident de videojocs; la secretària Marta Alonso (Teidees Audiovisuals); el tresorer Jordi B. Oliva (Imagic TV), i els vocals són Ventura Durall (Nanouk Films), Tono Folguera (Lastor Media), Carlos Fernández (Filmax), Jordi Llorca (Nakamura), Laura Rubirola (Malmo Pictures), Marta Hierro (Apaib), Míriam Porté (Distinto Films), Jordi Sellas i Maria Thérèse Cordon (Ubisoft). PROA va ser fundada l’any 2008 i des de llavors ha anat creixent en nombre de socis representats (més de 200 en l'actualitat) i compta amb setassociacions federades, com l'Associació valenciana de producció audiovisual, l'Associació de productores d'animació, l'Associació de productores de ficció o l'Associació de productores audiovisuals de les Illes Balears.

Summary: PROA reelegeix Raimon Masllorens com a president dels productors audiovisuals de l'Estat


Una immobiliària ha posat a la venda 48 apartaments a la Pineda d'en Gori de Palamós, un paratge natural del Baix Empordà. La realitat és que els habitatges, que es venen a partir de 305.000 euros, encara no estan construïts però l'empresa ho ven com "una oportunitat única" i, de fet, ofereix visites als interessats. Un grup de veïns contraris al projecte s'han mobilitzat per intentar evitar que s'hi construeixi l'edifici. De moment ja han fet algunes accions com recollir signatures. Per la seva banda, l'Ajuntament de Palamós recorda que el projecte d'edificació s'adequa al Pla d'Ordenació Urbanística Municipal (POUM) que es va modificar el 2008. En aquell moment es va arribar a un acord amb el propietari a qui se li va permetre edificar només a la part superior, la més pròxima a Sant Esteve de la Fosca, on ja hi ha altres edificis.  Polèmica a Palamós per l'anunci d'una immobiliària barcelonina que ven apartaments a la zona de la Pineda d'en Gori, un paratge natural situat a prop de la platja de La Fosca. Segons indica la mateixa pàgina web de l'empresa Lucas Fox, es tracta d'una "promoció exclusiva" de 48 apartaments d'obra nova de dos i tres dormitoris a primera línia de mar, que es venen a partir de 305.000 euros. La promoció, segons explica l'empresa, es composa de dos edificis d'estil contemporani amb jardins privats, dues piscines, pista de tennis i pàdel. Els apartaments més exclusius son àtics amb terrassa privada. Aquesta promoció, però, s'ha trobat amb un escull. Un grup de veïns contraris a la construcció de l'edifici que han iniciat una campanya de recollida de firmes per tal d'evitar que s'iniciï el projecte, i és que, tot fa pensar que les obres tiraran endavant en breu. Des de l'ajuntament al·leguen que s'ajusta al Pla d'Ordenació Urbanística Municipal, aprovat el 2008. El POUM preveu que el propietari del terreny (la pineda és una zona privada) pot construir a la part més propera a la de Sant Esteve de la Fosca, on ja hi ha diversos edificis des de fa anys.  La mobilització dels veïns contraris però, ve de lluny. Fins i tot van arribar enviar una carta a qui va ser ministre de Medi Ambient, Miguel Arias Cañete, el 2013, on demanaven la suspensió automàtica de l'acord d'urbanització d'aquesta zona. Entre els motius al·legaven un perill per les persones en cas d'incendi forestal i denunciaven que la construcció afectaria una zona declarada bé cultural d'interès nacional. Una part de la pineda passa a ser terreny municipal Des del consistori han volgut deixar clar que la zona que s'edificarà és la més allunyada de la costa, per tant la que toca amb els edificis que ja fa anys que estan construïts. L'ajuntament també recorda que, amb la modificació del POUM el 2008, es va aconseguir que la part costanera de la Pineda d'en Gori, per on transcórrer el camí de ronda, passés a ser terreny municipal.

Summary: Venen apartaments de luxe a la Pineda d'en Gori, un paratge natural de Palamós


El Consell de Ministres ha autoritzat aquest divendres licitació d'un contracte de serveis per a l'execució de diverses operacions de conservació i explotació en carreteres de l'Estat a Lleida. L'import de la licitació és de més de 24 MEUR. Pel que fa a les carreteres són: N-145 des de la Seu d'Urgell fins a la frontera amb Andorra, l'N-260 des del límit amb la demarcació de Girona fins a la intersecció amb l'N-230 (Pont de Suert) i l'N-260R fins al límit de la concessió del Túnel del Cadí. Els contractes de serveis per a l'execució d'operacions de conservació i explotació tenen per objecte realitzar els treballs de serveis de comunicacions i de vigilància, atenció a accidents, manteniment dels elements de la carretera, manteniment sistemàtic de les instal·lacions de subministrament d'energia elèctrica, enllumenat, senyalització variable i semaforització. A més, s'inclouen les tasques d'establiment d'inventaris i reconeixements d'estat, agenda d'informació d'estat i funcionament de la carretera, programació, coordinació, seguiment i informació de l'execució dels treballs, Actuacions de suport a l'explotació, estudis d'accidentalitat i informes de seguretat viària. Així mateix, es realitzaran els treballs de desbrossament, fresats i reposició del ferm, neteja de cunetes, i en general, totes les tasques de conservació ordinària de les vies al seu càrrec.

Summary: L'Estat autoritza la licitació de tasques de conservació a carreteres de Lleida per valor de 24 MEUR


Ha activat la fase de prealerta el pla Infocat en 17 comarques catalanes ACN Barcelona.-Protecció Civil demana extremar les precaucions per l'elevat risc d'incendi forestal i ha activat la prealerta del pla especial d’emergències per incendis forestals de Catalunya Infocat en 17 comarques de l'Alt Pirineu i l'Aran, de les demarcacions de Barcelona, Lleida i Tarragona, de la Catalunya Central i de les Terres de l'Ebre. La situació de risc és especialment alta a l'interior de Catalunya, sobretot després de l'augment de les temperatures i el vent previstos per a aquest divendres. Així mateix, Protecció Civil ha recomanat evitar qualsevol de risc i alertar ràpidament al telèfon d'emergències 112 si es veu una columna de fum; i ha recordat la prohibició d'encendre foc prop de zones boscoses. En concret, les comarques amb més risc d'incendi forestal aquest divendres són l'Alt Urgell, l'Alt Penedès, el Vallès Occidental, el Vallès Oriental, l'Anoia, el Bages, el Moianès, Osona, el Solsonès, la Noguera, la Segarra, l'Urgell, l'Alt Camp, el Baix Penedès, la Conca de Barberà, la Ribera d'Ebre i la Terra Alta.


El cap de l'executiu replica el cap de l'executiu espanyol que un referèndum no es pot considerar com una estafa  ACN Barcelona.-El president de la Generalitat, Carles Puigdemont, ha llençat un missatge d'advertiment aquest dilluns a la tarda al cap de l'executiu espanyol, Mariano Rajoy. "Un referèndum no pot ser mai qualificat d'estafa, sinó al contrari; l'estafa seria impedir la seva celebració. Amb les urnes mai no es fa un cop d'estat; al contrari. Un cop d'estat seria prohibir-les", ha assegurat just la setmana que es preveu l'aprovació de la llei del Referèndum i de la convocatòria de l'1-O. Puigdemont ho ha dit després que el Premi Nobel de la Pau 2015, Ahmed Galai, llegís el manifest 'Let Catalans Vote'. Puigdemont ha insistit que el referèndum es durà a terme "amb totes les garanties" i que el resultat serà vinculant. "Qualsevol intent d'impedir-lo per la via judicial o políticament està destinat al fracàs perquè la democràcia és imparable", ha resolt Puigdemont des de la Sala Torres Garcia.

Summary: Puigdemont avisa Rajoy: "Prohibir les urnes seria un cop d'estat"


La Cambra de Comerç de Barcelona considera que l'Estat espanyol té marge per aprovar mesures de suport a les empreses perquè el pla de xoc econòmic de la Moncloa és "insuficient" per fer front a la crisi del covid- 19. Després de comparar el paquet de mesures espanyoles amb les d'Alemanya, França, Itàlia, Bèlgica, Dinamarca, el Regne Unit i els Estats Units, la Cambra creu que "l'Estat espanyol no ha actuat suficient en àmbits de la despesa i de la reducció temporal de la pressió fiscal". En un comunicat, insten l'executiu a assumir part dels sous dels treballadors com ha fet Alemanya, França, Bèlgica, Dinamarca o el Regne i afirmen que tots els països analitzats menys Itàlia han adoptat mesures "més flexibles" pel que fa als impostos. Països com Alemanya, França, Bèlgica, Dinamarca o el Regne Unit han assumit "en determinades condicions" una fracció dels salaris de les empreses per evitar un augment molt significatiu de l'atur i el tancament o l'endeutament excessiu de les empreses un cop se superi l'estat d'alarma. Per aquest motiu, l'ens dirigit per Joan Canadell insta el govern espanyol a estudiar aquesta alternativa i quantificar-ne l'impacte econòmic. En aquest sentit, recorden que a Dinamarca les empreses que volien reduir la seva plantilla en més d'un 30% o com a mínim a 50 empleats, l'Estat garanteix el pagament del 75% del sou durant tres mesos. El Regne Unit aplica una mesura similar, ja que cobreix el 80% del salari als treballadors que no poden anar a la feina pel confinament però que segueixen tenint un contracte amb l'empresa. Un altre cas seria el d'Alemanya, on el govern assumirà el 60% del salari net del treballador de les empreses que experimentin una caiguda del volum de feina pel treballador de més del 10%, de la plantilla. Segons l'estudi de la Cambra, tots els països seleccionats, exceptuant el cas d'Itàlia, han aprovat mesures de suport als autònoms "més generoses en quantitat, durabilitat i aplicant criteris d'elegibilitat menys restrictius". Per exemple, Alemanya posa a disposició una transferència d'entre 9.000 a 15.000 euros, segons el nombre de treballadors l'empresa per autònoms i microempreses "sense pràcticament condicionants". A França, tot i que aplica uns criteris "més restrictius" als d'Espanya, l'ajut pels autònoms més afectats econòmicament pel coronavirus se situa en 3.500 euros. Al Regne Unit, l'estat garanteix el 80% del sou fins a un màxim de 2.500 lliures durant tres mesos en cas que hagin facturat menys de 50.000 lliures durant el 2019. Segons l'anàlisi, tots els països analitzats menys Itàlia han adoptat mesures "més flexibles i generoses" d'ajornament i suspensió temporal dels impostos. Tot admetre que l'elevat endeutament espanyol "dificulta la suspensió d'impostos de forma indiscriminada", consideren que la Moncloa hauria d'estudiar mecanismes per reduir la pressió fiscal, "especialment en aquells col·lectius més vulnerables". Com a exemple de suspensió d'impostos, assenyalen que a Alemanya la base impositiva d'alguns pagaments anticipats per part d'empreses i autònoms es pot reduir si es preveu que una caiguda d'ingressos i salaris durant tot l'exercici del 2020. Un altre cas seria el del Regne Unit, on l'impost sobre la propietat se suspèn durant un any a Anglaterra en els sectors de l'oci, el comerç minorista, l'hostaleria i els negocis de caràcter sanitari. Pel que fa a l'ajornament fiscal, la Cambra insisteix que la majoria de governs estudiats han adoptat mesures "més generoses pel que fa a la quantitat, al període de pròrroga i en relació amb la proporció d'empreses que es poden acollir a aquestes polítiques". Per exemple, a Alemanya les empreses que demostren que s'han vist afectades pel coronavirus poden ajornar els pagaments de l'IVA, cotitzacions i impost de societats fins a finals del 2020.  A França, totes les companyies poden diferir el pagament de l'impost de societats i les cotitzacions social durant tres mesos. Al Regne Unit, el pagament de l'IVA entre el 20 de març i el 30 de juny de 2020 es pot ajornar fins a finals de març de 2021 i als Estats Units les empreses poden diferir el la meitat de les cotitzacions socials a finals de 2021 i el 50% restant a finals del 2022. A Bèlgica i Dinamarca s'han aprovat mesures per diferir el pagament de l'IVA i les cotitzacions socials de totes les empreses. En relació a les mesures de liquiditat, l'Estat espanyol va aprovar fons de liquiditat de 100.000 milions, el que suposa aproximadament el 8% del PIB espanyol. La Cambra afirma que els països estudiats han destinat un percentatge superior als crèdits avalats per l'Estat. En el cas d'Alemanya i el Regne Unit, el volum dels crèdits aprovat representen aproximadament un 13,5% i un 15% del PIB, respectivament. A França, Bèlgica i Dinamarca les mesures de liquiditat suposen el 12,4%, 10,6% i el 8% del PIB a cada país.

Summary: La Cambra veu "insuficient" el pla de xoc econòmic de la Moncloa comparat amb les mesures d'altres països europeus


Rubí, Mollet, Cerdanyola del Vallès, Montcada i Reixac i Ripollet no reobriran les escoles bressol municipals el proper dilluns, quan està previst que l'Àrea Metropolitana passi a la fase 2 de desescalada. Veuen molt difícil poder garantir les condicions que ha fet públiques Educació i per tant assegurar "la seguretat sanitària dels infants, les famílies i els docents". A banda, adverteixen que "no hi ha manera de continuar amb el model educatiu establert i els criteris pedagògics que el fonamenten". També alerten que l'horari en què aquests equipaments reprendrien l'activitat, de nou del matí a una del migdia i sense menjador, "fa complicada la conciliació familiar". Defensen que prenen la decisió "pensant en el benestar de les famílies". (Aquesta notícia actualitza l'anterior sobre el mateix tema incorporant informació sobre Ripollet i Montcada i Reixac) El regidor d'Educació de Mollet del Vallès, Raúl Broto, considera que els actuals criteris de reobertura que ha plantejat el Govern "no ofereixen la garantia de poder protegir i salvaguardar la seguretat", dels alumnes, els pares i els docents que treballen en aquestes escoles. Alerta que les condicions indicades per Educació tampoc permeten la continuïtat del projecte pedagògic d'aquests centres, "basat en potenciar les capacitats d'autonomia i descoberta dels infants". Per Broto, el retorn dels petits en aquesta situació no és adient perquè "no podran reconèixer a la seva docent referent, ja que serà obligatori l'ús de mascareta, ni podran jugar o interactuar amb els seus companys i companyes". A més, indica que la reduïda ràtio d'alumnes per aula que es planteja pot provocar que s'hagin de fer nous grups, en espais i amb mestres diferents al que tenien abans de la covid-19. L'Ajuntament de Cerdanyola del Vallès també s'ha expressat en aquesta línia i ha anunciat que no obrirà les seves quatre escoles bressol municipals fins el mes de setembre, "si no es dóna un canvi de criteri per part d'Educació". Considera que l'escenari plantejat fa inviable "garantir la continuïtat del projecte educatiu o els criteris pedagògics que el fonamenten" i afirma que ha pres la decisió "pensant en el benestar dels infants". A més, adverteix que la Generalitat ha autoritzat els ajuntaments a reprendre aquesta activitat en la fase 2, però "sota responsabilitat municipal". Per la seva banda, l'Ajuntament de Rubí ha anunciat que les tres escoles bressol municipals que hi ha a la població tampoc reprendran l'activitat dilluns de la setmana que ve. També veu impossible complir amb els requisits de la Generalitat i mantenir el projecte actual. Així mateix, remarca que l'horari d'obertura plantejat, de nou a una del migdia i sense servei de menjador, és "poc útil" per a les famílies. El regidor d'Educació de Mollet també ha criticat aquest fet i ha assenyalat que "fa complicada la conciliació". Explica que encara que es decidís ampliar l'horari fins la tarda, seria complicat que es poguessin oferir àpats amb les condicions sanitàries i de seguretat adients. L'Ajuntament de Ripollet ha anunciat que les dues escoles bressol municipals del municipi no obriran fins al setembre. El consistori ha explicat que la decisió s'ha pres després d'estudiar les instruccions del Departament d'Educació i considerar que "no es poden garantir les mesures de seguretat establertes" ni "garantir la continuïtat dels criteris pedagògics que fonamenten la pràctica diària a les escoles".  L'Ajuntament de Ripollet ha explicat que està treballant el pla de reobertura dels centres educatius per al proper curs, "conjugant els criteris pedagògics del projecte educatiu amb les mesures de seguretat establertes".  Pel que fa a Montcada i Reixac, fonts del consistori han explicat a l'ACN que tampoc reobriran les escoles bressol municipals el proper dilluns. La ciutat vallesana compta amb cinc centres d'aquestes característiques.

Summary: ACTUALIZACIÓ:Cerdanyola, Mollet, Rubí, Montcada i Ripollet no reobriran les escoles bressol municipals el proper dilluns


Els Bombers de la Generalitat han atès 67 avisos entre les vuit del vespre i les deu de la nit d’aquesta revetlla de Sant Joan. D’aquests avisos, 51 han estat per atendre incendis de vegetació o incendis urbans com contenidors o fogueres, però cap de consideració. L’any passat, en aquesta mateixa franja horària, els cos atès 170 avisos. Durant la tarda hi ha hagut un incendi a Alguaire, on ha cremat 1,4 hectàrees de vegetació agrícola en un camp segat, i un altre a Miralcamp, on han cremat dues parcel·les agrícoles i una plantació d’arbres fruiters, amb un total d'unes 2,5 hectàrees. Per comarques, allà on ha calgut atendre més serveis entre les vuit i les deu de la nit d'aquesta revetlla de Sant Joan ha estat al Vallès Occidental, amb 15 avisos. Al Baix Penedès, al Baix Llobregat i al Maresme n'hi ha hagut 6, al Barcelonès 5 i al Tarragonès 4. Després hi ha moltes comarques amb 3, 2 i 1 avís, i n'hi ha 21 on no hi ha hagut cap avís. D'altra banda, Protecció Civil ha indicat que fins a les deu de la nit el telèfon 112 d'emergències ha rebut 185 trucades que corresponen a 129 incidents derivats de la revetlla. La majoria s'han fet des del Barcelonès (42%) i han estat per incendis (36%).

Summary: Els Bombers atenen 67 avisos en dues hores relacionats amb la revetlla, un centenar menys que l'any passat


El president de la Comissió Europea, Jean-Claude Juncker, ha inclòs la possibilitat de reduir la UE a un simple mercat únic entre els cinc escenaris possibles després del Brexit. En un discurs al Parlament Europeu per presentar el ‘Llibre Blanc’ sobre el futur de la UE, Juncker ha dit que cal obrir un debat “difícil” i “real” sobre la UE a 27. “Quo Vadis, Europa? Cap on vas, Europa?”, s’ha preguntat el luxemburguès, que també contempla com a possibles escenaris continuar com fins ara, impulsar una UE a dues velocitats en què només s’integrin més els que realment ho volen, crear una UE amb menys poders però més eficient o apostar per l’Europa federal.

Summary: Juncker inclou fer marxa enrere en la integració europea entre els cinc escenaris post-Brexit


Els Mossos d'Esquadra van detenir el passat 14 de desembre un home per espoliar monedes iberes, romanes i àrabs de jaciments arqueològics de Lleida. El detingut, un home de 57 anys, nacionalitat espanyola i veí d'Alfarràs (Segrià), venia el material per Internet i des de l'any 2004 havia fet més de 400 transaccions il·lícites. Principalment es tractava de monedes de l'època dels ibers, algunes de les quals eren molt exclusives i d'un valor econòmic elevat amb un preu de sortida en subhasta de 1.800 euros. Els agents van poder constatar que tot el material l'aconseguia mitjançant excavacions il·lícites en zones especialment protegides pel seu patrimoni arqueològic properes al seu domicili. Des de feia uns mesos, els Mossos havien detectat un augment de denúncies per l'espoli de jaciments arqueològics i d'altres zones protegides, principalment concentrades a la zona del Segrià.   Els Mossos van iniciar una investigació i mitjançant el control de les vendes online d'objectes que pertanyen al patrimoni cultural català es va localitzar una persona que oferia multitud de monedes antigues i d'un valor econòmic considerable a través d'una coneguda pàgina de subhastes en línia.   Els investigadors van  poder constatar que el venedor operava des d'Alfarràs i que va començar l'any 2004 a vendre per Internet aquest tipus d'objectes. Des d'aquesta data havia fet més de 400 transaccions il·lícites de material numismàtic, medalles i objectes similars. Principalment es tractava de monedes de l'època dels ibers, algunes de les quals  eren molt exclusives i d'un valor econòmic elevat amb un preu de sortida en subhasta de 1.800 euros.   Al llistat d'objectes que tenia a la venda hi havia un Tritetartemorion de Iltirta, una moneda que no es troba catalogada i seria inèdita, fet que reflecteix la gravetat de l'il·lícit ja que més enllà del valor econòmic de la moneda en si, la pèrdua d'aquestes peces suposa un greuge irreparable a nivell cultural i històric.   Els agents van poder constatar que tot aquest material l'aconseguia mitjançant excavacions il·lícites en zones especialment protegides pel seu patrimoni arqueològic properes al seu domicili. Per fer les excavacions al subsòl s'ajudava d'un detector de metalls per localitzar les monedes, les qual extreia amb una aixada.   Aquest tipus d'espoli, sense fer servir cap metodologia arqueològica per no malmetre els estrats i el jaciment en si, provoca danys irreversibles, malmet els jaciments i comporta una pèrdua d'informació en perjudici de la comunitat científica i per extensió a la societat en general.   El mateix dia de la detenció, els agents van realitzar una entrada al domicili del detingut on es van localitzar gran quantitat de llibres i revistes especialitzats en numismàtica, dos detectors de metalls, estris per realitzar excavacions i 195 monedes antigues, entre d'altres objectes de característiques similars.   El detingut  va quedar en llibertat amb càrrecs després de passar a disposició judicial.

Summary: Detingut un veí d'Alfarràs acusat d'espoliar monedes iberes, romanes i àrabs de jaciments arqueològics de Lleida


La farmacèutica Almirall, enfocada en la salut de la pell, ha estat seleccionada pel Comitè Assessor Tècnic de l'Íbex per incorporar-se a l'índex borsari Íbex 35, índex de referència del mercat de valors de la Borsa de Madrid. Fundada el 1943 la farmacèutica va sortir a borsa l'any 2007. Actualment té una capitalització borsària de 2.000 milions d'euros i presència directa en 21 països a través de 13 filials, amb una plantilla de més de 1.800 persones. Té un centre d'I+D a Sant Feliu de Llobregat, una planta a Sant Andreu de la Barca i una altra a Sant Celoni, una planta de producció d'I+D a Alemanya i un centre d'I+D als Estats Units. L'any 2019 va tancar l'exercici amb uns ingressos de 908 milions d'euros.

Summary: La farmacèutica Almirall entra a l'Íbex 35


Una noia embarassada d'unes cinc setmanes ha assegurat que va perdre el fill que esperava pels cops a l'abdomen que li va propinar un home durant una baralla en un pub d'Agramunt (Urgell). Ho ha declarat durant el judici que ha tingut lloc aquest dijous a l'Audiència de Lleida. L'amiga que l'acompanyava el dia dels fets, el 30 de març de 2014, també ha declarat que va veure com aquest acusat colpejava la noia embarassada tant a la cara com a la panxa. La fiscalia demana per a aquest home tretze anys de presó per un delicte de lesions i un delicte d'avortament. Aquest acusat ha negat haver agredit ningú i ha assegurat que l'únic que va fer a la noia va ser "apartar-la" perquè "em volia propinar una bufetada". La fiscalia també demana set anys de presó a un altre home a qui acusa d'un delicte de lesions en considerar que va apallissar, juntament amb l'altre acusat, la parella de la noia quan va intentar defensar-la. Aquest altre acusat ha negat els fets i ha assegurat que no va colpejar ningú. Segons ha declarat el metge que va avaluar la noia dies després dels fets, la causa de l'avortament és compatible amb l'agressió patida. "No es troba cap altra explicació com a desencadenant ja que no es va detectar cap alteració morfològica a la placenta". El judici s'ha suspès i continuarà un altre dia, a petició de les acusacions, perquè un dels testimonis no s'ha presentat.

Summary: Una noia declara que va perdre el fill que esperava pels cops que va rebre durant una baralla a Agramunt


La seu corporativa tindrà la seu a Tortosa i s'inspira en el model de l'edifici de la delegació del Govern a Girona ACN Tortosa.-El Govern ha acordat el Programa per posar en funcionament la seu corporativa de Tortosa de l’administració de la Generalitat a les Terres de l’Ebre, que es troba pràcticament finalitzada. El nou edifici, ubicat al costat del Palau Abària, a la nova plaça de Gerard Vergés de Tortosa, concentrarà els serveis d’atenció a la ciutadania que presten actualment els serveis territorials dels diferents departaments, repartits en 15 locals i oficines diferents. Amb la finalitat d’aconseguir la millor organització administrativa, el Programa comprèn un projecte per definir el model funcional d’aquest nou edifici, que es caracteritzarà per la prestació centralitzada d’uns serveis comuns i d’un arxiu únic per tots els serveis territorials. Els canvis organitzatius volen millorar el servei d’atenció ciutadana i l’eficiència interna (registre, gestió documental, règim intern, formació, tecnologia, gestió de vehicles i millora de la gestió, entre d'altres). S’ha optat per un sistema d’integració administrativa que trenca amb la tradicional estructura departamental, seguint el model que es va aplicar per primer cop a l’edifici de Santa Caterina, a Girona.  Així, el Programa, que serà dirigit pel secretari general del Departament de la Vicepresidència i d’Economia i Hisenda, Josep Maria Jové, dictaminarà el trasllat de les dependències administratives, el dimensionament de les plantilles, la redistribució i reassignació d’efectius, i el canvi d’adscripció de llocs de treball, si s’escau.  Els serveis comuns dels diferents Departaments que s’unificaran agruparan tots els serveis territorials de Tortosa, llevat dels corresponents als Departaments de Cultura i Ensenyament. El Programa creat tindrà una durada que s’estendrà, com a màxim, fins a sis mesos després de la data de trasllat de l’última unitat. Per la seva banda, el Comitè de Coordinació de l’Administració de la Generalitat al Territori, que ha informat favorablement sobre la proposta de la posada en funcionament de la nova seu, vetllarà per impulsar la posada en funcionament dels edificis corporatius de la Generalitat de Catalunya al territori.       La dotació pressupostària dels llocs de treball dels serveis comuns no suposarà cap increment dels crèdits consignats al conjunt dels Departaments de la Generalitat en el pressupost de despeses de capítol 1, és a dir, el que fa referència a les remuneracions de personal. El model de finançament de la nova seu es basa en les aportacions dels departaments consistent amb una aportació lineal i una aportació variant, en funció del nombre d'efectius d'ocupació de la nova seu per departament, així com el volum de gestió de registre i nombre de metres lineals d’arxiu d'ocupació per departament. Aquest repartiment del cost permet un equilibri en les aportacions departamentals proporcional en termes generals a l’estalvi del cost d'ocupació dels centres d'origen i també proporcional a la gestió que assumiran els serveis comuns.

Summary: El Govern engega el programa per concentrar tots els serveis d’atenció als ciutadans de les Terres de l'Ebre


Més de 1.500 persones han visitat diàriament l'exposició 'El triomf del color. De Van Gogh a Matisse', que des de fa deu dies es pot veure a la nova sala de la Fundació Mapfre, ubicada a la Casa Garriga-Nogués de Barcelona. La mostra reuneix 72 obres provinents dels Museus d'Orsay i de l'Orangerie i se centra en els grans mestres de la revolució del color des de l'impressionisme fins a la pintura d'avantguarda, amb obres que van des de Cézanne, Van Gogh i Toulouse-Lautrec, passant per Seurat, Signac i l'Escola de Pont-Aven, encapçalada per Gauguin, fins a Renoir, Matisse, Monet o Picasso. Segons un comunicat de la Fundació Mapfre, l'exposició s’està convertint en un dels èxits culturals de la temporada de tardor a la capital catalana. Entre el 10 i el 19 d'octubre hi han passat 15.400 persones. La mostra, que es podrà visitar fins al 10 de gener de manera gratuïta, està organitzada expressament per a Barcelona i no es podrà veure en el mateix format a cap altre lloc. 'El triomf del color. De Van Gogh a Matisse' s'articula en quatre grans seccions. D'una banda, es presenta una selecció d'obres que donen suport a la investigació del químic Michel-Eugène Chevreul, les quals van servir de base per a la tècnica neoimpressionista, que consistia a pintar a una tela punts juxtaposats de colors primaris o els seus complementaris per intensificar-ne la riquesa, brillantor i solidesa i que fos l'ull humà qui fer la barreja òptica. Entre d'altres, destaca a la secció el 'Portait de l'artiste' de Vincent Van Gogh, procedent del Museu d'Orsay de París. El viatge de Gauguin a la Bretanya i la seva trobada amb Émilie Bernard el 1888 centra la secció 'En el centre misteriós del pensament. Gauguin i l'escola de Pont-Aven', que aplega un conjunt d'obres que reflecteixen les investigacions dutes a terme per ambdós artistes, que van desenvolupar una nova manera de pintar caracteritzada per l'ús de colors arbitraris, simbòlics i plans. També procedent del Museu d'Orsay, arriba a Barcelona 'Port-en-Bessin, avantport, marée haute' de Georges Seurat. 'Le Talisman, l'Aven au Bois d'Amour' ('El talismà'), una obra sobre fusta de petites dimensions que Sérusier va pintar a Pont-Aven el 1888 seguint el dictat de Gauguin obre la tercera secció: 'El nabís, profetes d'un art nou'. L'obra sintetitza la ideologia estètica d'aquest grup d'artistes, que va constituir l'avantguarda de París a finals del segle XIX i que defensa l'origen espiritual de l'art servint-se del color com a element que transmetia estats d'ànim. Finalment, partint del primer viatge a Tahití de Gauguin el 1891 i fent camí fins a Matisse es perfila la quarta secció, 'El color en llibertat', amb quadres amb pinzellades de color pur arrodonides, quadrades, enganxades, espaiades o ratllades. 'Femmes de Tahiti ou Sur plage' obre la secció, en la qual es pot veure com les siluetes de les dones estan influïdes per les formes simplificades de Manet, a qui Gauguin admirava, i els tons vius anuncien el colorisme de Matisse.

Summary: Més de 1.500 persones visiten diàriament l'exposició 'El triomf del color' de la Fundació Mapfre a Barcelona


El president del govern espanyol, Pedro Sánchez, ha preguntat aquest diumenge als que "identifiquen diàleg amb una suposada humiliació" si la transició hagués estat possible sense dialogar. En un acte a València per presentar les candidatures a les alcaldies de municipis valencians de més de 20.000 habitants, Sánchez ha defensat que "la democràcia liberal significa respectar la llei i la Constitució, però també dialogar". En aquest sentit, ha constatat que hi ha "tres dretes", en referència a PP, Cs i Vox, que estan "competint per veure qui és pitjor defensant la unitat d'Espanya". "Perquè no es defensa la unitat d'Espanya confrontant territoris i crispant els espanyols", ha etzibat. Segons Sánchez, "hi ha algunes idees d'Espanya on només hi caben uns", però a la del PSOE "hi cap tothom". També ha lamentat que hi hagi qui "confon el patriotisme amb dir 'Viva Espanya'", i ha assegurat que ser un patriota és treballar cada dia perquè a Espanya es visqui millor. El socialista ha constatat que a l'oposició hi ha "molta testosterona", que "no ajuda a resoldre els problemes, sinó que els agreuja". En aquest punt s'ha referit a Veneçuela, i ha criticat que a l'Estat hi hagi una "oposició sense escrúpols que utilitza el dolor del poble veneçolà per atacar un govern que, juntament amb la resta d'Europa, el que està demanant són eleccions democràtiques lliures". També s'ha dirigit a Podem, a qui li ha dit que "l'esquerra res té a veure amb Maduro", sinó que és "l'oposat". Sánchez també ha defensat de nou els pressupostos, i ha assegurat que són bons per a Espanya i per a tots els territoris.

Summary: Sánchez pregunta als que identifiquen diàleg amb "humiliació" si la transició hagués estat possible sense dialogar


El GEPEC-Ecologistes de Catalunya ha presentat una denúncia administrativa contra el Departament d'Agricultura per "permetre" l'entrada dels caçadors en els dos filtres verds (aiguamolls artificials) d'Amposta i Deltebre, coneguts, respectivament, com l'Embut i el Goleró-Illa de Mar. Els ecologista també preparen una denúncia per la Fiscalia. L'entitat defensa que les caceres als filtres verds afecten greument les espècies protegides que reposen, hivernen, es concentren o crien en aquests aiguamolls construïts i avisen que "autoritzar-hi o no evitar-hi la caça" pot suposar delictes penals com el de prevaricació. Segons el GEPEC, el Ministeri d'Agricultura, propietari dels terrenys, ja va demanar fa uns mesos a la Generalitat que protegís aquests espais de les caceres, i que el Departament de Territori, amb competències de protecció d'espècies, biodiversitat i espais naturals, hauria iniciat gestions per fer-ho. La denúncia de GEPEC s'ha presentat aquest dilluns al Departament de Territori, just després d'una primera cacera que es va dur a terme ,el passat dissabte, a la zona del Goleró-Illa Mar, a Deltebre, i davant la previsió que se'n faci una segona, el proper dissabte, a l'Embut, a Amposta. Els ecologistes també han presentat una sol·licitud davant la direcció general d'Ecosistemes Forestals i Gestió del Medi del Departament d'Agricultura, que té les competències en gestió de la caça, i dels serveis territorials d'Agricultura a les Terres de l'Ebre, demanant que s'impedeixi cap nova jornada de caça als filtres verds.

Summary: Gepec-Ecologistes de Catalunya denuncia a Agricultura per permetre caçar als aiguamolls artificials del Delta


El Partit Popular i Ciutadans abordaran dimecres el que s’albira com el principal escull de les negociacions entre les dues formacions per al ‘sí’ dels d’Albert Rivera a la investidura de Mariano Rajoy. El vicesecretari d’Organització del PP, Fernando Martínez Maíllo, considera que el termini per apartar els imputats per corrupció de les institucions “no és la part fonamental”, sinó que el contingut de les mesures anticorrupció és “el més important”. Per la seva banda, el vicesecretari general de Ciutadans, José Manuel Villegas, sosté que l’acord anticorrupció subscrit divendres passat amb el PP i que contempla la separació de les persones imputades de l’àmbit del Congrés, el Senat i el govern espanyol ja es pot aplicar. Des del PP han tornat a carregar contra el PSOE assegurant que els socialistes estan “pervertint” el concepte d’abstenció per justificar el seu ‘no’. El Partit Popular i Ciutadans han evidenciat aquest dimarts les seves discrepàncies sobre les sis mesures del pacte anticorrupció que les dues formacions van acordar la setmana passada com a pas previ per iniciar la negociació per a la investidura del candidat popular, Mariano Rajoy. Una d’aquestes mesures demanava explícitament separar els imputats de l’àmbit i les institucions públiques amb la que tant el PP com C’s es varen comprometre.  “El PP és un partit seriós que compleix els seus compromisos”, ha subratllat Martínez Maíllo en roda de premsa al Congrés, on ha assegurat que la seva formació “anirà a totes en la lluita contra la corrupció”. Amb tot, el dirigent popular ha dit que “no es tracta de fer passar per corrupció allò que no és” i que cal “ser justos” en aquest sentit. Des de Ciutadans també consideren que cal ser molt curosos a l’hora de determinar els casos de corrupció política, però afegeixen que les dues formacions haurien de començar a aplicar l’acord anticorrupció que van subscriure divendres de la setmana passada, almenys, en l’àmbit del Congrés, del Senat i del govern espanyol. En aquets sentit, el vicesecretari general de la formació taronja, José Manuel Villegas, ha subratllat que C’s entén per corrupció política aquells delictes de Prevaricació lligats a un enriquiment personal o a un finançament il·legal dels partits. Els de Rivera han assegurat que els equips negociadors dels dos partits han avançat en molts punts de la negociació però han assenyalat que prendran la decisió final sobre un acord global amb el PP que els satisfaci. “Els avenços parcials serveixen de poc si no hi ha un acord global”, ha apuntat Villegas sobre les converses amb el PP, per afegir que “o bé hi ha un acord signat el cap de setmana o no n’hi haurà”. En aquest sentit, ha insistit en què Ciutadans no posa “línies vermelles” sobre la taula però ha reconegut que sempre hi ha “condicions mínimes” alhora de signar un acord. El PP creu que Sánchez està “pervertint” el concepte d’abstenció D'altra banda, Fernando Martínez Maíllo també ha explicat que s’està avançant cap a un acord amb C’s tot i que ha reconegut que hi ha discrepàncies en alguns aspectes. Malgrat tot, ha dit que cap d’aquestes discrepàncies són insalvables i s’ha mostrat esperançat de poder rubricar el pacte abans de divendres. Prova d’això, ha dit, són la cinquantena de mesures que ja s’han acordat. Posteriorment, ha dirigit les seves crítiques cap al Partit Socialista i el seu secretari general, Pedro Sánchez, assegurant que ell és qui té la clau del desbloqueig de la situació política per la que passa l’Estat. “El PSOE està pervertint el concepte d’abstenció perquè no és un suport”, ha subratllat, per afegir que “una abstenció és perfectament compatible amb exercir l’oposició”. Finalment, ha apuntat que intentaran avançar en l’acord amb Ciutadans i que posteriorment els populars es posaran en contacte amb altres formacions, inclosa el PSOE.

Summary: El PP topa amb C’s perquè no considera “fonamental” retirar d’immediat els imputats per corrupció de les institucions


La Comissió Europea ha reiterat aquest dimecres que no té "cap posició, comentari o opinió" a fer sobre Catalunya. Preguntat sobre el debat al parlament de Catalunya per l'aprovació de la llei del referèndum i sobre si Brussel·les hauria d'ajudar a buscar una solució negociada a la situació, el portaveu comunitari, Margaritis Schinas, ha dit que no pot valorar "qüestions de dret constitucional" dels estats membres. "La nostra opinió és ben coneguda, no ha canviat, no tenim cap posició, comentari o opinió sobre qüestions de dret constitucional dels nostres estats membres", ha dit el portaveu.

Summary: La CE reitera que no té "cap posició, comentari o opinió" a fer sobre Catalunya


Greenpeace ha denunciat aquest dijous que La Jonquera no té plans preventius ni d'emergència local tot i haver patit un incendi greu. L'ONG ha analitzat els 10 pitjors focs del segle XXI i ha situat el del municipi gironí l'any 2012 en la posició desena. Va cremar més de 10.000 hectàrees. En aquest sentit, avisa que la lluita contra el foc va molt més enllà de la tecnologia, i calen plans per prevenir-los i per abordar-los. A més, remarquen les zones que ja han patit incendis són més proclius a tornar-los a patir. Els deu incendis analitzats es van produir en plena onada de calor, que no explica el seu origen, però sí la causa de la seva propagació i la virulència.  Segons la responsable de la campanya d'incendis de Greenpeace, Mónica Parrilla, és més important invertir en planificació, en investigació de causes judicials i en la millora de les condicions laborals dels bombers que no pas destinar recursos a avions, helicòpters, camions i més efectius.

Summary: Greenpeace denuncia que La Jonquera no té plans preventius ni d'emergència local tot i haver patit un incendi greu


El Parlament es prepara pel ple d'investidura del candidat de JxCat Quim Torra que començarà a les 12 hores. Totes les mirades estan posades en el consell polític extraordinari que la CUP celebra demà diumenge per decidir si manté l'abstenció dels seus quatre diputats o ho canvia per un 'no'. En cas que guanyés el 'no', Torra no obtindria els vots necessaris tampoc en segona votació aquest dilluns. El que és segur és que avui diumenge el candidat designat per Carles Puigdemont no sortirà investit del Parlament, ja que no té la majoria absoluta de l'hemicicle que se situa en els 68 diputats. És el quart candidat proposat aquesta legislatura després dels intents de Puigdemont, Jordi Sànchez, proposat dues vegades, i Jordi Turull. Torra pronunciarà el seu discurs d'investidura a partir de les 12 hores i a la tarda serà el torn dels grups parlamentaris. La votació es preveu com a molt tard cap a les 21 hores. Per ser investit en primera votació, Torra necessita el suport de la majoria absoluta de la cambra, és a dir, d'un mínim de seixanta-vuit diputats. Però el resultat d'aquest dissabte serà de 66 vots a favor (JxCat i ERC), 65 en contra (Cs, PSC, PPC i Catcomú) i 4 abstencions de la CUP. Així doncs, Torra s'haurà de sotmetre a una segona votació dilluns, en què en tindrà prou amb la majoria simple, és a dir, més vots a favor que no en contra.  Les mirades aquest diumenge estaran posades a Cervera, on la CUP celebra un consell polític extraordinari per decidir si canvia l'abstenció dels seus quatre diputats. Es tracta d'una votació interna forçada per tres territorials de la formació: Baix Llobregat, Barcelonès i Tarragona, que aposten pel 'no' a la investidura de Torra.  El president destituït pel 155, Carles Puigdemont, ha designat Torra pel quart intent d'investir president quan falta una setmana perquè s'exhaureixi el termini. Segons Puigdemont, es tracta d'un president que pilotarà la "governació interna" en un "període de provisionalitat" amb l'objectiu de garantir el respecte al mandat del l'1-O. Les primeres hores de Torra com a candidat han estat marcades per les crítiques de l'oposició pels seus polèmics tuits de fa anys sobre els espanyols. El mateix Torra ha demanat disculpes públiques "si algú s'ha sentit ofès". Quim Torra és el quart candidat proposat aquesta legislatura per ser investit president de la Generalitat, després de Carles Puigdemont, Jordi Sànchez, proposat dues vegades, i Jordi Turull. Els debats de Puigdemont i Sànchez es van ajornar, i els candidats van acabar renunciant a la investidura. Turull, en canvi, es va sotmetre a un primer debat i una primera votació el 22 de març, però no va aconseguir la majoria absoluta, i la segona votació es va suspendre perquè el Tribunal Suprem va decidir la tarda abans la presó preventiva per al candidat. Aquella primera votació, però, va obrir el termini de dos mesos que estableix l’Estatut perquè la cambra investeixi un president de la Generalitat. Si aquest termini, que acaba el 22 de maig, expirés sense cap investidura, el Parlament es dissoldria automàticament i caldria convocar eleccions de manera immediata, que haurien de fer-se entre quaranta i seixanta dies després de la convocatòria. Desenvolupament del debat d'investidura El debat d’investidura començarà a les 12h amb la lectura, feta per un dels secretaris, de la resolució del president del Parlament en què proposa el candidat. Acte seguit començarà la intervenció de Torra que exposarà a la cambra sense límit de temps el seu programa de govern. A la tarda, intervindran els grups parlamentaris, seguint l’ordre de major a menor representació, acabant, però, per JxCat, el grup a què pertany el candidat. Cada grup disposarà de trenta minuts per fer la seva intervenció, i el candidat els podrà respondre sense límit de temps. Si ho fa individualment, cada grup tindrà dret a una rèplica d’un temps igual a l’emprat pel candidat, que si torna a contestar obrirà un torn de contrarèplica de cinc minuts per al grup. Si ho fa conjuntament, els grups només tindran dret a una rèplica en què s’hauran de repartir el temps que hagi utilitzat el candidat en la resposta conjunta. Acabat el debat, es farà la votació, que ha estat sempre pública per crida, sistema en què un secretari de la Mesa va cridant cadascun dels diputats, que han de respondre en veu alta quina és la seva posició: 'sí', 'no' o 'abstenció'. La crida es fa per ordre alfabètic, començant, però, pel diputat que marca un sorteig previ i acabant pels membres de la Mesa. Un cop investit, el Parlament ho haurà de comunicar al Rei perquè el nomeni i el president haurà de prendre possessió del càrrec en el termini de cinc dies a partir del nomenament, tal com estableix la llei de la presidència.

Summary: El Parlament es prepara per a la investidura del quart candidat amb la mirada posada a la CUP


Els actors del sector immobiliari han demanat augmentar el parc públic de lloguer i la inversió en habitatge a la ciutat de Barcelona per pal·liar l'increment de les rendes a la capital catalana. Entre 2000 i 2018, la renda familiar disponible bruta ha augmentat un 63,4%, mentre que el preu del lloguer s'ha disparat un 127,7%, dues vegades més. Aquesta diferència ha provocat, a més, un "sobreesforç econòmic" per part dels inquilins de l'àrea metropolitana, que van destinar un 43,5% dels ingressos al lloguer. El debat s'ha donat en el marc de la primera sessió de la Comissió no permanent d'estudi sobre la regulació de preus dels lloguers de l'Ajuntament de Barcelona per debatre sobre la idoneïtat d'aquesta mesura.

Summary: L'immobiliari demana oferta d'habitatge per pal·liar un augment del preu de lloguer a Barcelona del 127,7% des del 2000


El líder d'Esquerra, Oriol Junqueras, i el conseller d'Afers Exteriors, Alfred Bosch, denuncien en una tribuna conjunta a 'Le Monde' que el judici és un "error històric enorme que no contribueix a fer avançar la via desitjable del diàleg". En l'article al rotatiu francès, els dos polítics republicans argumenten que és un "obstacle notable" en la recerca d'una solució democràtica i avisen que sense aquesta podria haver-hi "una gran crisi a Espanya i Europa". Per tot plegat, demanen a la comunitat internacional que segueixi "de prop" el judici i "actuï" en conseqüència. Segons defensen, "no és un afer intern d'Espanya", ja que "s'estan vulnerant els drets humans a Europa i s'estan qüestionant els valors democràtics". "Demanem als ciutadans i dirigents d'Europa i d'altres països que s'involucrin en aquests atacs per salvaguardar els ideals de pau, diàleg i humanisme que han permès al nostre continent reparar els desastres anteriors", conclouen. "El món ha de saber que set dirigents catalans, pacífics i demòcrates, un d'ells autor d'aquesta tribuna, són en presó preventiva a Espanya des de fa més d'un any", comença l'article d'opinió. En el text, Junqueras i Bosch recorden que les acusacions contra els líders independentistes poden arribar a suposar fins a 25 anys de presó "simplement per haver permès a la gent votar". Al·leguen que tot i que se'ls acusa de rebel·lió i sedició, no es va recórrer a la violència, requisit per a la rebel·lió, i que "l'única violència va ser la de la brutalitat policial, retransmesa en directe per cadenes de televisió d'arreu del món i perpetrada per milers de policies enviats pel govern espanyol". A més, expliquen que set dirigents "són a l'exili", on "són "ciutadans lliures d'Europa" després que els tribunals no hagin trobat "fonament" per empresonar-los o extradir-los. "Ni sedició, ni rebel·lió, ni violència", destaquen. En el text defensen també que la independència de Catalunya és un "objectiu polític perfectament legítim en democràcia". "Des de fa anys, la independència ha estat reclamada de forma massiva, amb manifestacions remarcablement cíviques i pacífiques", afegeixen.

Summary: Junqueras i Bosch denuncien a 'Le Monde' que el judici "és un error històric": "S'estan vulnerant drets humans a Europa"


El director de Museu de Lleida, Josep Giralt, ha assegurat que el discurs museístic de l'equipament no prescindirà mai d'un ''tema capital'' com l'art de Sixena per explicar les relacions territorials entre la Franja de Ponent, Lleida i la Corona d'Aragó. Un any després de la marxa de les 44 peces de Sixena amb l'entrada de la Guàrdia Civil al Museu, Giralt recorda en una entrevista a l'ACN que l'11 de desembre de 2017 va ser un dia ''molt dur'' i que l'equip humà va quedar ''tocat''. Afegeix però, que les portes de l'equipament es van obrir i ''l'aire va tornar a entrar'' gràcies al suport de la gent que es va concentrar a fora mentre va durar l'execució judicial. Giralt veu positiu l'interès internacional que ha despertat el museu després del cas Sixena. Josep Giralt ha explicat que entre els mesos d'abril i maig de 2019 quedarà tancada la remodelació del Museu de Lleida després de la sortida de les peces de Sixena. ''Si ho podem tenir el 18 de maig, Dia Internacional dels Museus, seria fantàstic'', afegeix, però aquesta qüestió no només depèn de la idea ''que tenim al cap'' sinó també dels pressupostos de la Generalitat, que en aquests moments encara no estan assegurats. Al museu tenen molt clar que la remodelació afectarà gran part del món gòtic. El que es vol explicar serà, no només del gòtic internacional i de Lleida com ''un lloc d'irradiació de grans artistes'' sinó també de la Franja de Ponent com a ''concepte''. És en aquest sentit, que Giralt remarca que volen continuar explicant la Franja, a partir d'una ''peça que és clau'': la cadira de la priora de Sixena, que correspon a aquest moment i que no formava part de les obres en litigi amb l'Aragó. L'espai gòtic, on ara encara hi ha les lleixes buides que exposaven els fèretres de les monges de Sixena, es reestructurarà tot, es mouran peces i hi haurà un canvi de discurs ''més assenyat, agrupant elements de forma temàtica, territorial i cronològica''. Les lleixes desapareixeran doncs i no es preveu que hi hagi cap ''record arquitectònic'' del que hi havia. L'únic que no canviarà és el discurs de la Franja, i per tant, ''Sixena continuarà sent explicada perquè no volem prescindir d'un tema capital al Museu de Lleida''. Giralt afegeix que tenen peces suficients per explicar que al segle XV els pintors treballaven un dia a Lleida i l'altre a Benavarri o Barcelona per després acabar a Sixena. Origen de les obres Ara com ara totes les obres objecte d'aquesta remodelació provenen del dipòsit de Museu de Lleida perquè segons Giralt, encara no està tancada la ''política d'adquisicions'' tot i que no nega que estan treballant per ''si pot existir alguna altra peça''. Afegeix que no els interessa cap obra en concret però reconeix que quan s'elabora un projecte museogràfic s'intenta veure si hi ha alguna ''peça no descoberta'' en algun museu com el Nacional. Giralt aposta perquè els museus generin un document de política d'adquisicions ja que és una de les ''qüestions més tèrboles'' a la majoria dels museus de Catalunya. En aquest sentit, assegura que al de Lleida ja fa anys que estan treballant amb un document així per concretar com abordar les compres, les donacions, els préstecs, els acomodats o els dipòsits a llarg i a curt termini. Aquí, Giralt posa l'exemple del que va passar recentment amb la subhasta de la taula del retaule major de Mestre de Sixena que va aparèixer en una casa de subhastes de Suïssa. Els conservadors del Museu de Lleida la van identificar i detectar i el museu s'hi va dirigir però no van aconseguir-la. De l'experiència, Giralt n'extreu el fet que l'equip de conservadors sigui ''prou hàbil i expert'' per detectar aquestes peces quan apareixen al mercat. Augment de visitants Arran de l'execució provisional de la sentència de l'art de Sixena hi ha hagut repunts de públic que ha visitat el Museu de Lleida, sobretot abans de la marxa de les peces i també els dies després. El públic va tenir una ''reacció positiva'', explica Giralt, i la prova és que a dia d'avui encara es conserven aquells objectes que la gent va dipositar en ''homenatge i record i solidaritat amb el Museu'' a les lleixes buides. Aquests objectes es retiraran quan es comenci la remodelació i es documentaran com a fons de museu.  Després els visitants es van ''estabilitzar'' però hi ha hagut propostes que han ajudat a que quan es faci el balanç de final d'any hi hagi un creixement molt rellevant de visitants sobretot després de canviar la programació d'exposicions temporals i portar a Lleida l'obra 'Presos Polítics' de Santiago Sierra arran de la censura a la Fira Arco de Madrid. Amb l'exposició es van superar els 7.000 visitants en dos mesos i també es van fer activitats que van generar una mitjana de 250 a 300 persones de públic. Relleu internacional ''Ningú sap el que és una execució provisional'', afirma Giralt, i ''això va tensionar a tots els estaments públics, equips de museus, administracions consorciades i el públic'', que es va aplegar al voltant del Museu de Lleida la matinada de l'11 de desembre. Això va provocar que el museu es situés, no només a Catalunya i Espanya sinó també a nivell internacional. Giralt recorda com aquells dies el museu va sortir al 'The Washington Post' i altres diaris internacionals. Però lamenta que potser des del Museu de Lleida no van saber explicar prou bé el que passava o podia passar abans de l'execució provisional.  Malgrat tot, considera positiu que el museu s'hagi visualitzat després de l'execució provisional perquè permet despertar un interès que abans no hi era i també extrapolar el seu discurs, amb unes obres que van des de la Prehistòria fins a la Catedral Nova de Lleida. ''Ho vam intentar afrontar de la millor manera possible'' Giralt assenyala que van intentar afrontar la jornada de l'11-D de la ''millor manera possible'' però que una vegada van marxar els agents judicials, els tècnics aragonesos i la Guàrdia Civil amb el camió carregat amb les 44 peces, van poder constatar que l'equip humà del Museu de Lleida ''estava tocat''. Portaven tota la nit tancats al museu i ningú es podia imaginar aquell desenllaç ''amb els extrems de veure una execució provisional amb l'entrada de les forces de seguretat per custodiar l'acció judicial''. El camió va marxar i es van tancar les portes del Museu de Lleida, però al cap d'uns minuts es van tornar a obrir ''i l'aire va entrar de nou''. Giralt acompanyat del seu equip va sortir al carrer aplaudint al centenars de persones que havien estat donant suport i protestant també des de la matinada contra el trasllat de l'art. El director del museu recorda que aquell dia va recuperar l'hàbit de fumar, que feia anys que l'havia deixat, ''suposo que per canalitzar el neguit''; un neguit que sobretot el preocupava per si algun dels treballadors es podia veure afectat per l'acció judicial. L'endemà, la majoria del personal es va agafar festa perquè alguns portaven fins a 16 hores treballant. Josep Giralt va anar a treballar.

Summary: Josep Giralt: ''El Museu de Lleida no prescindirà mai de Sixena per explicar la relació amb la Franja''


El drama familiar 'El largo viaje del día hacia la noche' arriba al Teatre Romea sota la direcció de Juan José Afonso i amb un repartiment format pels intèrprets Mario Gas, Vicky Peña, Alberto Iglesias, Juan Díaz i María Miguel. El text d'Eugene O'Neill, que conté referències biogràfiques, narra les tensions que poc a poc es van destapant a casa dels Tyrone. L'obra, basada en la versió de Borja Ortiz de Gondra, es representarà del 21 d'octubre al 8 de novembre. El director, Juan José Afonso, ha dit que l'obra parla d'un "conflicte humà que transcendeix el temps ", pel que es pot considerar una "metàfora" que  dóna a entendre que, el que va passar en 1912, pot "passar avui en qualsevol família". El drama familiar 'El largo viaje del día hacia la noche' arriba al Teatre Romea sota la direcció de Juan José Afonso i amb un repartiment format pels intèrprets Mario Gas, Vicky Peña, Alberto Iglesias, Juan Díaz i María Miguel. El text d'Eugene O'Neill, que conté referències biogràfiques, narra les tensions que poc a poc es van destapant a casa dels Tyrone. L'obra, basada en la versió de Borja Ortiz de Gondra, es representarà del 21 d'octubre al 8 de novembre. L'autor Eugene O'Neill, inspirat per la realitat de la seva família desestructurada, instaura el naixement del subgènere del drama familiar amb 'El largo viaje del día hacia la noche'. La història, ambientada en el Connecticut de 1912, narra com una pacífica jornada d'estiu a la casa costera dels Tyrone acaba degenerant en conflictes que, en paraules del director, mostren "les dificultats per relacionar-se amb els éssers estimats". L'intèrpret Juan Díaz ha afegit que el personatge que encarna, Edmund Tyrone, és l'alter ego de l'autor de l'obra, Eugene O'Neill. Díaz ha remarcat que aquest personatge "recent arribat de l'Argentina es retroba amb la seva família un dia d'estiu", un encontre marcat per un "llast que afectarà a tota la família". Per la seva banda, el director també ha explicat que l'obra es manté "fidel al muntatge original" però "s'adapta a la mirada actual del públic" i ha remarcat que la diferència d'aquest muntatge "estreba" en la mirada "afectuosa" que es fa dels fets una vegada transcorreguts, de manera que fins i tot es mostra el "costat humà" d'un personatge "dictatorial" com és James, el patriarca dels Tyrone. En aquest aspecte,  Mario Gas ha destacat el "punt de vista molt humà" d'una obra que plasma "la incomunicació, la insatisfacció i el fet voler estar en un altre món diferent a l'atorgat per la família i la societat". La faceta més violenta d'aquestes relacions es veu gràcies al personatge del germà gran, interpretat per Alberto Iglesias, qui ha retratat a Jamie Tyrone com una persona "fràgil" amb "una gran dependència emocional dels seus pares", que opta per "fugir" dels problemes de forma "autodestructiva". La història també compta amb el testimoni quasi mut de la criada, encarnada per María Miguel, que servirà a Mary Cavan Tyrone com a confessora en "l'única escena alegre de l'obra", ha dit l'actriu María Miguel. La gira L'obra, un espectacle no adequat per a grans espais a l'aire lliure, es va estrenar a Madrid al setembre de l'any passat i va començar la seva gira des de gener fins ara. Barcelona, juntament amb Conca i Badajoz, serà un dels darrers llocs on es representarà l'espectacle. Fins al moment, l'obra s'ha representat en 26 funcions i ha estat vista per més de 9.000 espectadors durant la seva gira per l'estat espanyol.

Summary: Els conflictes familiars arriben al Teatre Romea amb 'El largo viaje del día hacia la noche'


El jurat del Premi Internacional de Recerca en Filologia Catalana Joan Solà ha decidit per unanimitat atorgar el guardó corresponent a la seva cinquena edició al treball presentat pel catedràtic de Filologia Catalana de la Universitat de Girona, Albert Rossich, titulat 'Andreu Rey d'Artieda i Francesc Vicent Garcia, rector de Vallfogona. Dos panegírics recitats a la Universitat de Lleida (segle XVII). Edició crítica'. L'obra pretén contribuir al coneixement d'uns textos literaris –dos panegírics– relacionats amb la presa de possessió de sengles rectors (aleshores estudiants de cursos avançats i ben relacionats políticament) de la universitat lleidatana. El premi, promogut pel departament de Filologia Catalana i Comunicació de la UdL i l'Ajuntament de Bell-lloc d'Urgell (Pla d'Urgell), està dotat amb 10.000 euros, a més de la publicació de l'obra guanyadora a càrrec d'Edicions de la Universitat de Lleida. L'obra de Rossich permetrà reforçar la visió d'alguns historiadors de la importància que tenia la Universitat de Lleida al tombant dels segles XVI i XVII, època que el treball contribueix a retratar. Segons el jurat, "és un treball filològic clàssic i exhaustiu, presentat amb una extrema pulcritud i elaborat amb un inqüestionable rigor científic". El jurat ha estat format per Narcís Garolera (Universitat Pompeu Fabra), Jordi Ginebra (Universitat Rovira i Virgili), Joan Julià-Muné (Universitat de Lleida), Jordi Mir (Institut d'Estudis Catalans) i José Antonio Pascual (Real Academia Española). L'entrega del premi es durà a terme aquest vespre a l'Aula Magna de l'Institut d'Estudis Ilerdencs.

Summary: El filòleg gironí Albert Rossich guanya el cinquè Premi de Recerca en Filologia Catalana Joan Solà


L'Observatori d'Igualtat de Gènere, d'àmbit estatal, s'ha "compromès" a evitar que les mesures que s'adoptin per fer front a la crisi generada per la covid-19 comportin retrocessos en matèria de polítiques d'igualtat. L'ens recomana a totes les administracions públiques que es tinguin en compte els criteris d'igualtat de gènere i en l'aplicació i desenvolupament de mesures, normes, ajudes, subvencions i plans extraordinaris que s'activin en aquest context, així com l'impacte que tenen en homes i dones. L'Observatori també "propiciarà la realització" d'un diagnòstic de la situació de les dones vinculades al sector cultural per avaluar l'impacte de la crisis del coronavirus.  Amb aquestes recomanacions l'Observatori s'alinea, de fet, amb el que indica el Reial Decret 17/2020 del 5 de maig en el sentit que les mesures extraordinàries que s'estableixin "atendran la igualtat efectiva entre dones i homes".  L'Observatori d'Igualtat de Gènere és un organisme creat pel Ministeri de Cultura, i que agrupa associacions representatives de dones en el món de la cultura: Mujeres en las artes visuales (MAV), Clásicas y Modernas, Mujeres cineastas y de medios audiovisuals (CIMA), Asociación de Mujeres en la Música (AMM) i Mujeres de la Indústria de la Música (MIM).

Summary: L'Observatori d'Igualtat de Gènere es conjura per evitar retrocessos en drets de les dones per la crisi de la covid-19


Nous accessos per a vianants a través del pont de Tirant lo Blanc permetran escurçar la distància entre els barris tortosins del Temple i Sant Llàtzer, separats pel canal de l'Esquerra de l'Ebre i la via del tren. L'Ajuntament de Tortosa ha presentat aquest divendres al matí el resultat de les obres de construcció d'unes escales d'obra, integrades als talussos del pont, per facilitar l'accés a peu entre els dos barris. Fins aquests moments, els vianants s'havien de desplaçar fins la base del pont, un recorregut que ara es redueix significativament. El govern municipal ha recordat que es tractava d'una reivindicació veïnal davant del fet que la presència del nou centre educatiu de Sant Llàtzer, amb l'escola i l'institut Despuig, i l'escola del Temple, a l'altra banda, a més de la zona comercial dels Portals, generen un trànsit de persones importants en aquest àmbit. L'obra ha costat 30.879 euros i ha estat executada per l'empresa Obres i Construccions Miquel Pla, SL.

Summary: Nous accessos pel pont de Tirant lo Blanc escurcen distàncies entre els barris tortosins del Temple i Sant Llàtzer


Una trentena de persones s'han manifestat davant l'Eurocambra a Brussel·les per reivindicar el dret dels eurodiputats electes independentistes Carles Puigdemont, Oriol Junqueras i Toni Comín a ocupar el seu escó. Sota la pancarta "No ens robeu els nostres vots" el grup de manifestants ha denunciat amb la concentració d'aquest dimarts al migdia que s'ha violat el seu "dret a la representació política" al Parlament Europeu. Després de participar en l'acte, l'exconseller de Salut Toni Comín ha reclamat a la comissió europarlamentària d'afers legals que resolgui el cas i ha afirmat que estan treballant "de manera discreta" amb aquest òrgan per "donar a conèixer la doctrina" del parlament al respecte. "Hi ha l'opció que el Parlament Europeu ho resolgui", ha assegurat. En aquest sentit, Comín creu que, si el president de la institució, David Sassoli, es manté "neutral i no fa un ús interessat i partidista dels serveis jurídics" i el comitè d'afers legals "manté la doctrina" el cas "es pot resoldre directament pel parlament". Protesta per l'1-O Segons ha explicat el també exconseller Lluís Puig, les inscripcions per la concentració del dimarts 1 d'octubre estan "creixent" i valoren fer una marxa des de la Comissió Europea fins a l'Eurocambra. "Intuïm que per l'aniversari dels dos anys del referèndum serà un dimarts important", ha assegurat. Campanya pels vots La plataforma 'No ens robeu els vots' ha convocat concentracions setmanals a partir d'aquest dimarts davant el Parlament Europeu i la Comissió Europea per reclamar els escons de Carles Puigdemont, Oriol Junqueras i Toni Comín. La plataforma vol denunciar la "flagrant violació dels principis bàsics de la democràcia" que representa que més de dos milions de persones "no estiguin representades" a "l'única institució democràtica de la Unió Europea".

Summary: Una trentena de persones protesten davant l'Eurocambra pels escons de Puigdemont, Junqueras i Comín


Esquerra fixa com a "prioritat" estudiar la delegació del seu vot i el conseller de Salut cessat diu que cal treballar per alternatives a renunciar a l'escó mentre n'hi hagi ACN Brussel·les.-El conseller de Salut cessat pel govern espanyol, Antoni Comín, ha descartat aquest dilluns renunciar a la seva acta de diputat i ha reiterat que "mentre hi hagi altres maneres d'aconseguir l'objectiu [d'una investidura] s'haurà de treballar per aquestes alternatives". En aquest sentit, ha afirmat que és "imprescindible" que ara s'estudiï la possible delegació de vot i ha recordat que la seva renúncia individual a l'escó tampoc no "serviria de res". Preguntat per quina és l'estratègia si la delegació no és possible, Comín ha apuntat: "Hi ha un principi que està assumit per tothom que és que a aquells que estem fent sacrificis tan grans no se'ns han de proposar sacrificis a no ser que siguin absolutament necessaris i imprescindibles", ha dit als mitjans. Segons ha defensat, la seva situació processal és "idèntica" a la de Carles Puigdemont i, per tant, es troba sense la possibilitat d'abandonar el país on és. Per la seva banda, el portaveu d'ERC, Sergi Sabrià, ha apuntat també que la "prioritat" és estudiar si es pot delegar el vot del conseller que els dona "la majoria necessària". Amb tot, Comín ha matisat que han d'acabar-ho d'analitzar jurídicament "per veure si hi ha opcions reals d'aquesta delegació".

Summary: Comín, sobre renunciar a l'acta: "No se'ns han de proposar sacrificis a no ser que siguin absolutament imprescindibles"


La comarca del Bages va registrar l'any passat un total de 344 casos d'absentisme escolar, 63 dels quals crònics. És a dir, alumnes que van perdre entre 90 i 120 hores lectives al mes. Dos d'aquests casos van haver de ser derivats a la Fiscalia per manca d'implicació dels pares. Aquestes són les principals dades que es deriven del protocol d'absentisme escolar del Consell Comarcal del Bages, un informe que també apunta que, entre aquests casos, no hi ha un perfil comú, però que la majoria de casos d'absentisme es concentren en el primer curs d'educació infantil, i en el de tercer d'ESO. El conseller comarcal Albert Marañón ha destacat que no es tracta d'unes xifres preocupants respecte a d'altres territoris, però ha subratllat que la prevenció és necessària per tal de mantenir-les i, fins i tot, reduir-les. Per aquest motiu, el Consell Comarcal del Bages ha llançat un concurs de curtmetratges amb l'objectiu que els alumnes expliquin per què és necessari anar a l'institut.  L'absentisme escolar és una realitat que cal combatre i, per això, el Bages treballa amb un protocol transversal que implica el Consell Comarcal, els ajuntaments, els instituts, la policia i, fins i tot, la fiscalia. Les dades del darrer curs destaquen que, en total, hi ha hagut 344 casos d'absentisme escolar, 129 corresponen a noies i 131 a nois. D'aquests, una gran part són casos d'absentisme del tipus regular i només 63 es qualifiquen com a crònics.  Segons han explicat des del Consell Comarcal, no hi ha un perfil comú entre els alumnes que no assisteixen a classe. Malgrat tot, en els casos més greus sovint hi ha d'altres problemàtiques associades. És l'exemple dels dos casos que s'han hagut d'acabar derivant a la fiscalia per falta d'implicació familiar. En un d'ells, l'alumne feia més d'un any que no assistia a classe perquè tenia fòbia i, en l'altre, hi havia una certa permissió per part dels pares.  Per tal de mantenir o reduir aquestes dades que, des del Consell Comarcal, no es qualifiquen de negatives, l'ens ha llançat un concurs de curtmetratges entre els alumnes de tercer i quart d'ESO. L'objectiu és que siguin els mateixos estudiants els qui expliquin els motius pels quals és necessari anar a l'institut, i motivar així els qui no ho fan.  Els curtmetratges es poden fer arribar en format digital al Consell Comarcal fins al pròxim 1 de març, i hi haurà tres premis. El primer guardó és un val de 600 euros per al viatge de fi de curs, el segon 200 euros per a material escolar, i l'últim és un paquet d'entrades per al cicle de teatre Platea Jove. El lliurament dels guardons es farà el 21 de març.

Summary: El Bages va registrar 63 casos d'absentisme escolar crònic el curs passat, dos dels quals s'han derivat a la Fiscalia


Carles Guerra vol un canvi de rumb per la Fundació Tàpies, i el vol aviat. Després d’un any fluix de visites, que amb tot no considera “greu”, el director es planteja revitalitzar la Fundació amb un nou “model”. Guerra estudia la fórmula a concretar al juliol amb un pla director on es reflectirà la voluntat d’obrir la institució a nous “aliats” (universitats, empreses, menciona), fer-la menys depenent de les administracions públiques (actualment aporten el 50% del pressupost), i incorporar serveis i models d’equips adequats als nous temps. Fer-se present portes enfora, a la ciutat, reforçar el catàleg on-line de la seva biblioteca o incrementar els esforços en comunicació i màrqueting són alguns dels reptes que té al cap, ha explicat a l’ACN. Quant al relat, la Tàpies no abandonarà el seu caràcter de “fundació monogràfica” i oberta a “tots els grans caràcters” de l’art contemporani, remarca Guerra.  La Fundació Tàpies va tancar l’any 2018 amb poc menys de 50.000 visitants, una xifra baixa provocada, en part, pel tancament durant dos mesos i mig per problemes de climatització i de les pluges intenses del setembre. Amb tot, el seu director, Carles Guerra, considera que “a final d’any, gràcies a l’esforç d’administracions i família, no hi ha hagut dèficit; ha estat un any difícil, però s’arriba a un balanç no negatiu”.  Més enllà d’aquest contratemps, Guerra ha detallat a l’ACN que vol dur la Fundació cap a un finançament “més autosuficient”, amb menys dependència de les administracions públiques. “No es tracta de pressupostos més elevats sinó de pensar bé què és un museu avui en dia, quins serveis incorpora, quins equips té i amb quines competències i quin tipus d’aliances ha de crear”, esbossa el director sobre el futur de la institució. I afegeix: “Això és un canvi de model que cal pensar-lo ràpidament i que cal posar-lo en pràctica amb caràcter d’urgència”. Conscient que un canvi així no es fa en dos dies, ni probablement en els dos anys que li queden al capdavant de la institució, Guerra diu que ell no abandonarà aquest “credo” respecte “què ha de ser una institució del segle XXI”. El primer pas, el pla director que presentarà el proper mes de juliol.

Summary: Carles Guerra: “Hem de pensar un canvi de model i aplicar-lo amb urgència”


El primer secretari del PSC, Miquel Iceta, ha sortit de la reunió amb la vicepresidenta del govern espanyol, Soraya Sáenz de Santamaría, satisfet de la trobada i amb sensació que la mandatària "es pren molt seriosament" el seu comès de portar la qüestió catalana. El socialista ha assegurat que ha vist en Santamaría que "l'actitud ha canviat" respecte de com afrontar el problema català. Tot i això, Iceta creu que això no és suficient i que "es fa tard". És per això que considera que "es requereixen propostes" i així li ho ha traslladat a la vicepresidenta. Iceta també ha instat Santamaría i el Govern català a reunir-se el més aviat possible i s'ha mostrat convençut que tots els partits catalans podran veure's amb la vicepresidenta, també els independentistes.

Summary: Iceta després de veure's amb Santamaría: "L'actitud ha canviat però no hi ha prou, fem tard i es requereixen propostes"


Els Mossos d'Esquadra han desarticulat un grup dedicat al tràfic de drogues que actuava al barri de la Marina de Barcelona. Els agents van detenir dilluns passat quatre homes d'entre 31 i 45 anys de nacionalitat marroquina i espanyola i també dues dones de 38 i 47anys de nacionalitat espanyola, com a presumptes autors d’un delicte contra la salut pública per tràfic de drogues, defraudacions de fluid elèctric i pertinença a grup criminal. Un dels detinguts va intentar desfer-se de la droga llençant-la al vàter quan va ser sorprès per la policia. Els agents van dur a terme sis registres a habitatges i es van confiscar 200 grams de cocaïna, 240 grams d'haixix, 5 grams de metamfetamina i 2.000 grams de marihuana, a més de desmantellar dues plantacions d'aquesta droga.  Els Mossos van saber a través de queixes veïnals i del treball dels agents de l’oficina de relacions amb la comunitat, que des del mes d’abril es repetien diverses accions relacionades amb tràfic de drogues que generaven malestar al barri de La Marina del Port. Els agents van comprovar els fets i es van iniciar diverses gestions per detenir les persones implicades.   Dilluns passat, efectius del Grup Especial d’Intervenció, de la Canina, de Seguretat Ciutadana i de l’Àrea de Recursos operatius de la Regió Metropolitana de Barcelona conjuntament amb els investigadors han participat en sis registres i entrades judicials als habitatges on vivien i des d’on traficaven els detinguts. El dispositiu per aturar la venda de drogues als carrers Aviador Ruiz de Alda i Aviador Franco va permetre desactivar dos punts de venda de cocaïna, haixix i marihuana i desmantellar dues plantacions de marihuana amb la seva infraestructura preparada per al cultiu simultani de 200 plantes. Es va localitzar el pis on els responsables del grup criminal amagaven la droga que posteriorment es venia al detall en els punts de venda, amb una afluència de fins a 60 compradors diaris.    El dispositiu es va tancar amb els registres simultanis als punts de venda dels carrers Aviador Ruiz de Alda i Aviador Franco amb les intervencions de 200 grams de cocaïna, 240 grams d'haixix, 5 grams de metamfetamina i 2.000 grams de marihuana amb làmpades i transformadors per mantenir les 200 plantes d’aquesta droga, estris com balances de precisió, i embolcalls, i més de 10.000 euros en bitllets fraccionats.   En un dels registres, un gos de raça perillosa que es trobava en una de les habitacions va mossegar un dels policies a l’avantbraç esquerra i l'agent va haver de ser traslladat a un centre mèdic per administrar-li vacuna antitetànica. En total hi havia set gossos en diferents domicilis dels quals se’n van fer càrrec veïns i també serveis municipals de la gossera.   Els sis detinguts han passat aquest dimecres a disposició judicial després de declarar a comissaria. Dos dels quatre homes tenen cinc i tres antecedents, respectivament, per furts i tràfic de drogues. Es preveuen més detencions sobre persones investigades, segons han indicat els Mossos d'Esquadra.

Summary: Els Mossos desarticulen un grup dedicat al tràfic de drogues que actuava al barri de la Marina de Barcelona


Protecció Civil de la Generalitat ha desactivat la fase d'alerta del Pla Especial d'Emergències per Inundacions de Catalunya (Inuncat) i l’ha passat a la situació de prealerta en base a les prediccions del Servei Meteorològic de Catalunya (SMC). La situació de mar de fons de component est s’allargarà fins a aquest dimecres a l’Alt i Baix Empordà, amb onades que podran superar els 2,5 metres d’altura. Protecció Civil recomana mantenir la prudència en aquest indrets. Aquest dimarts l’alçada màxima d'onatge a Begur ha estat de 4,80 metres (amb 3,5 de mitjana) i 3,80 metres d’alçada màxima a Barcelona (amb 2,40 de mitjana). L’Agència Catalana de l’Aigua recorda que tot i que les intenses pluges de la passada nit han finalitzat, el Ter al seu pas per Ripoll, el Llobregat a Guardiola de Berguedà i el Fluvià a Esponellà porten un cabal alt. La tendència, però, és d’anar a la baixa. També es recorda que l’embassament de Foix continua sobreeixint i s’espera que el cabal sobreeixit sigui de poca importància. Es preveu que aquesta situació es mantingui durant les properes hores.

Summary: Protecció Civil desactiva l'alerta del Pla Inuncat activada pel temporal marítim


Se celebrarà entre el 20 i el 23 d’octubre i el 10% de la recaptació es destinarà a Stop Mare Mortum, que dóna suport als refugiats ACN Barcelona.-El Festival de Creació Contemporània Escena Poblenou celebrarà enguany la 15a edició amb l’heroïcitat del dia a dia d’aquelles persones que han de fugir contra la seva voluntat com a fil conductor de la programació, que comptarà amb 22 espectacles de teatre, dansa circ i música, entre d’altres arts escèniques. El festival se celebrarà entre el 20 i el 23 d’octubre i un 10% de la recaptació de cada entrada es destinarà a Stop Mare Mortum per ajudar a finançar l’assessorament legal i jurídic dels refugiats atrapats a Grècia. Entre els espectacles que es podran veure hi ha ‘A Placer’ de Labuena Compañía, ‘Kopfkimo’ de Mariona Naudin, ‘Amigoo’ de Mumusic Circus, ‘Be Claude’ de la companyia 1WATT i l’espectacle participatiu ‘En las nubes’.  A l’Antic Teatre, es podrà veure ‘A Placer’ de La Buena Compañía, un espai on l’espectador podrà fer el que desitgi durant l’espectacle; juntament amb El Graner es presentarà ‘Kopfkino’ de Mariona Naudi, un obra que explorarà el cos per endinsar-se en els marges quan allò ficcional i allò quotidià es troben; i amb la Central del Circ, l’espectacle de circ d’autor ‘Amigoo’ de Mumusic Circus, on un home i una dona arriben a moments de deliri i bogeria entre balls i acrobàcies. També es presentaran dos projectes coproduïts amb FiraTàrrega, ‘El diván de la peluquera’ de la companyia Sienta la Cabeza, amb la participació de diferents perruquers del Poblenou; ‘Handle with care’ de Diana Gadish, on l’artista es mourà entre la visibilitat i la invisibilitat i dos concerts de Lamiliki, que presentarà ‘La Renaissence’, i ‘Ey, niño’ de l’escola Onair Barcelona, un espectacle de dansa aèria. Per la seva banda, la companyia 1 WATT estrenarà a l’Estat ‘Be Claude’, que combina un teatre ple d’energia, impuls vital i absurd; ‘aTush’, de la companyia CARLO Mô & Mr. Di, un joc físic sobre els límits de l’humor i el dolor; el colorista espectacle de carrer ‘Argonautes’, interpretat per artistes d’El Generador; ‘MeMix’ de Claudio Levati, un absurd xou de clown i teatre de carrer; ‘Bufanaga’, un espectacle de creació col·lectiva entre Ester Cort i Núria Pellisa; l’espectacle infantil ‘Desperta Bruixeta’ de la companyia Clownx Teatre; i ‘Carena’, de la cia. Corcoles, un procés de creació de l’artista Mariona Moya al voltant d’una recerca personal sobre la figura del funàmbul. També es podran veure dos espectacles emmarcats dins del projecte Escena+Dones: ‘Si no fossis tu seria jo’ de Mireia Tejero i Adèle Madau, un viatge a través de la solitud i la incomunicació humanes; i ‘Gost, La Mercè’, un espectacle d’Anna Subirana, Sylvia Kuchinow i Jordina Biosca, homenatge a la Mercè Gost, artista visual que va revolucionar la creació amb ombres dins la cultura contemporània mundial.  També ‘Retaule Poblenou’ de Decollage, un espectacle del Projecte Art i Territori protagonitzat pels propis veïns de  Pere IV que vol fer memòria i posar en connexió l’activitat cultural i el coneixement de les arts escèniques amb els seus habitants; i ‘En las nubes’ amb la col·laboració de la Fundació IReS (Institut de Reinserció Social), un procés creatiu de teatre participatiu i social amb joves del districte de Sant Martí, emmarcat dins del projecte Educació i Joves.  El festival es clausurarà amb ‘UrGente A Mar’, una peça de la directora del festival Ada Vilaró, en què dreta i en silenci es posicionarà  sobre les polítiques d’emigració en un acte simbòlic de mirar al mar per reflexionar, pensar i estimar. En total, seran 12 hores i al final hi haurà una intervenció participativa amb altres entitats socials de Barcelona i la saxofonista Mireia Tejero i la cantant Lídia Pujol.  4 espectacles al Projecte Embrions Al llarg del Festival, també es podran veure quatre espectacles en estat de gestació dins del Projecte Embrions. Es tracta d’’Un leñador no es un diseñador’, de la companyia Juancallate, que parla de la relació entre la forma i la funció dels objectes; ‘Momentos estelares de la humanidad’ de la companyia Eléctrico 28’, que es pregunta com seria la història si fos una persona i tingués veu; ‘Con-Tacto’, d’Isabel Piniella i Juan José Faccio, basat en l’exploració sonora visual i tàctil de les pedres; i ‘Aüc’ de Les Impuxibles, un projecte de dansa-performance sobre les violències que de silencien a les famílies perquè generen culpa i vergonya a qui les pateix. D’altra banda, el festival també celebrarà els 15 anys amb una festa al Casino de l’Aliança del Poblenou, amb l’actuació de diferents artistes que han passat per la mostra al llarg d’aquests anys. Al llarg d’aquest temps, el Festival ha actuat com a plataforma de creació i exhibició de diferents propostes escèniques contemporànies i alhora ha potenciat el teixit artístic vinculat al barri del Poblenou i a la ciutat. Durant aquests anys, la mostra ha rebut la Medalla d’Honor de la Ciutat de Barcelona l’any passat i el Premi FAD Sebastià Gasch el 2014.

Summary: El Festival de Creació Contemporània Escena Poblenou tractarà l’heroïcitat com a fil conductor de la programació


La ministra de Justícia, Dolores Delgado, ha dit que el govern espanyol es plantejarà reformar el Codi Penal per modificar el delicte de rebel·lió, tal i com va anunciar al maig Pedro Sánchez com a cap de l'oposició. Delgado reconeix que s'ha de modificar per "afrontar noves situacions i nous actors" i recorda que el seu origen es remunta al 1900 sempre "en contexts d'alçaments militars i comptat amb la violència com estructura del tipus penal". "Poden aparèixer noves situacions i nous actors en relació a aquest delicte, el que va proposar en el seu dia per Sánchez és afrontar aquestes noves situacions des d'un debat tranquil, comptat amb el màxim consens per defensar una cosa que tots hem d'estar d'acord: la Constitució", ha dit durant la sessió de control a preguntes del diputat popular Pablo Matos Mascareño.

Summary: El govern espanyol manté que vol reformar el delicte de rebel·lió per "adaptar-lo a les noves situacions i actors"


Una de cada tres persones de més de 80 anys viu sola a Catalunya segons les dades del Consell de Treball Econòmic i Social de Catalunya (CTESC). La principal causa és que el 27,3% de les persones més grans de 65 anys són vídues, el 39,3% en el cas de les dones i l’11,8% dels homes. També viuen soles el 23,4% de les persones més grans de 65 anys i una de cada deu persones del conjunt de la societat. L'entitat considera que les persones grans han estat un dels col·lectius més vulnerables durant la crisi sanitària per la covid-19 perquè tenen un risc més gran de patir complicacions greus, sobretot les que tenen més de 80 anys. "Especialment dura i preocupant" ha estat la situació de les persones de les residències. El tipus de llar més freqüent per a les persones més grans és el constituït per parelles sense fills (42,3% de les persones), si bé a mesura que augmenta l’edat prenen més importància altres formes residencials com les llars unipersonals.  Així, si entre els 65 als 69 anys el 46,1% viuen amb parella, entre les persones d’entre 80 i 84 anys aquesta opció es redueix fins al 38,0%, una xifra que descendeix fins el 21,1% entre aquelles persones més grans de 85 anys. El 2019 hi havia 3.011.300 llars a Catalunya, un 0,3% més que el 2018, amb una ocupació de 2,49 persones de mitjana que el 2018 era de 2,47. Les llars més freqüents són les formades per dues persones (el 31,5% del total), seguides de les llars unipersonals (el 26,0%).


El bisbe de Solsona lamenta la situació de presó preventiva "abusiva" en què es troben els líders independentistes ACN Solsona.-El bisbe de Solsona, Xavier Novell, creu que l'estratègia d'assolir la independència de Catalunya a través d'un referèndum "no ha reeixit" perquè no hi ha "la majoria social". En la seva glossa dominical, Novell assegura que "s'ha evidenciat que la nostra societat està dividida en aquest tema", un fet que "lluny de preocupar-nos" caldria "acceptar". El bisbe, alhora, lamenta la situació de presó "abusiva" que viuen els líders independentistes empresonats. Explica que els ha visitat a la presó i ha intentat oferir també el seu suport als familiars perquè pensa que té el deure "cívic" d'estar a prop dels que van "assumir les conseqüències de l'intent perquè Catalunya pogués exercir el dret a l'autodeterminació". Novell, explica en la glossa, que abans de la Diada vol "reflexionar" sobre la situació dels presos i "la nostra actitud" davant la situació política i social. Conscient, diu, de què el procés polític no s'ha acabat, creu que "com a Església hem d'aportar alguna cosa que ajudi a la nostra societat". Sobre si es tracta d'una injustícia la presó, el bisbe s'encomana a les paraules del papa Francesc, el 2014, quan lamentava que la presó preventiva, quan suposa una bestreta abusiva de la pena o bé s'aplica davant la sospita més o menys fundada d'un delicte, "constitueix una altra manera contemporània de pena il·lícita oculta, més enllà d'un vernís de legalitat". En base d'això, diu, "és fàcil pensar que l'acusació de rebel·lió sostinguda per la fiscalia de l'Estat respon, almenys en part, a fer possible que s'apliqui la presó preventiva" i, per tant,  afegeix, s'estigui procurant "de forma abusiva, una anticipació de la pena". El bisbe, que ha tingut contacte amb quasi tots els presos, diu que l'ha "sorprès", "fins i tot quan alguns es trobaven en vaga de fam, llur fortalesa psicològica i, en alguns casos, llur creixement espiritual". Apel·lant al seu deure "cívic" de mostrar suport "a aquells que varen assumir les conseqüències de l'intent perquè Catalunya pogués exercir el dret a l'autodeterminació", assegura que ara per ara per ells poc més pot fer que "resar". Una Catalunya dividida Novell creu que el projecte d'assolir la independència "a través d'un procés polític que culminés amb un referèndum no ha reeixit" perquè "no hi ha ni el primer element bàsic: la majoria social a Catalunya". El bisbe considera que s'ha "evidenciat" que la societat està dividida en aquest tema. "Lluny de preocupar-nos d'aquest fet, hem d'acceptar que vivim en una societat dividida", afirma. Assegura que "l'Església per aquest tema i per molts d'altres no pot aportar cap posició concreta però sí que pot aportar un model de convivència". I apel·la al fet que "ha de ser possible conviure tot i pensar diferent". Segons el bisbe, en el si de l'església, hi ha fidels independentistes i unionistes "i tenen tot el dret a defensar en la vida social i política la seva posició". Creu, però, que aquest factor no ha de separar "i si passa, vol dir que la nostra fe no és prou madura i que està ideologitzada".

Summary: Novell diu que l'estratègia per assolir la independència no ha "reeixit" perquè no hi ha majoria social


La Sala d'Apel·lacions del Tribunal Suprem ha desestimat els recursos presentats per Jordi Turull, Josep Rull, Raül Romeva, Dolors Bassa i Carme Forcadell, que seguiran en presó preventiva. Els magistrats tornen a insistir que es manté el risc de reiteració i també de fugida. Sobre aquest darrer, diuen que tenen al darrera una estructura organitzativa que els dona suport, que té " "consistència econòmica" i "contactes internacionals". "Aquests elements han permès als que s'han fugat mantenir una aparença de vida normalitzada fora d'Espanya", afirmen. A més, reconeixen les "dificultats existents" per fer efectives les euroordres dictades pel Suprem i alerten que els delictes pels quals els reclamen "podrien afectar la pròpia estructura política i els valors de la UE" si haguessin aconseguit el seu objectiu. Sobre el risc de reiteració, apunten que la seva conducta no ha consistit en un "acte aïllat" sinó en la "participació constant i rellevant". També valoren el "context" i diu que si surten lliures no hi ha "indicis clars" que hagin abandonat la idea de "forçar la col·lisió amb l'Estat per declarar la independència i imposar-la per la via dels fets". A més, per incidir en la gravetat dels fets, diuen que no existeixen precedents en la història recent d'Europa d'un govern autonòmic o estat federal que "s'hagi alçat contra la Constitució de l'Estat".

Summary: El Suprem desestima els recursos i manté a la presó Rull, Turull, Romeva, Forcadell, Bassa, Forcadell


No hi ha ferits i els Mossos busquen els autors dels fets ACN Castelldefels.-Uns atracadors han assaltat aquest dilluns al matí una joieria al centre comercial l'Ànec Blau de Castelldefels (Baix Llobregat), segons ha avançat la Ser i han confirmat els Mossos d'Esquadra a l'ACN. Els fets s'han produït a les onze del matí en aquest centre comercial situat al costat de la C-32 quan tres lladres han atracat una joieria amb arma de foc, segons han apuntat els Mossos. Després de robar joies de l'aparador, els lladres han fugit disparant diversos trets i han marxat amb un vehicle, que posteriorment han cremat en un dels carrers del municipi. No hi ha cap persona ferida, segons els Mossos, que ara busquen els atracadors i són a la zona investigant els fets. Una desena d'agents dels Mossos d'Esquadra han acordonat els voltants de l'establiment i han estat treballant a la zona durant més de quatre hores. Segons han explicat fonts policials a l'ACN, la policia busca els tres individus que haurien entrat a l'establiment al voltant de les onze del matí i haurien intentat robar diversos productes. Un Mosso d'Esquadra fora de servei que es trobava al centre comercial en el moment dels fets hauria intervingut en veure que els lladres estaven actuant en la joieria José Luís de la instal·lació, un local que es troba en aquest centre comercial des de que l'equipament del Baix Llobregat va obrir portes l'any 2005.  L'agent hauria apuntat els lladres amb la seva arma i en sentir-se amenaçats els atracadors també haurien tret les seves pistoles. Tot seguit haurien fugit de la botiga disparant diversos trets que han impactat contra els vidres de les portes de sortida automàtiques de la instal·lació. Diversos agents de balística dels Mossos d'Esquadra s'han encarregat de retirar les bales que han trobat al lloc dels fets. La gerent de l'Ànec Blau, Ana Torres, ha explicat que els fets han ocorregut "en menys d'un minut i mig" i que els treballadors de la seguretat privada de l'establiment s'han desplaçat fins la joieria José Luís després que alguns botiguers els hagin alertat.  "Estem tranquils perquè els agents de seguretat i la policia han actuat ràpidament i no hi ha hagut ferits, només danys materials", ha explicat Torres que ha dit que aquest centre comercial mai havia viscut un episodi d'aquestes característiques. "Esperem que sigui la darrera vegada", ha manifestat.

Summary: Uns lladres atraquen una joieria a l'Ànec Blau de Castelldefels


JARC-COAG acusa el Ministeri d'Agricultura d'afavorir els grans productors de fruita en detriment de les explotacions petites i mitjanes que no poden superar tants anys seguits de crisi de preus i opten per arrencar els arbres o llogar les finques. Això ja està passant, asseguren, al Baix Segre o la Franja de Ponent. "El sector productiu familiar s'està extingint amb el beneplàcit de l'administració", ha sentenciat el cap sectorial de la fruita dolça, David Borda. L'organització ha anunciat que no assistirà a cap més reunió convocada pel Ministeri fins que no s'aprovin "mesures de xoc urgents" que aportin liquiditat als pagesos en forma de bonificacions fiscals i crèdits tous. Si no hi ha una resposta, amenacen amb noves mobilitzacions. JARC-COAG assegura la campanya del 2017 ha estat "nefasta" amb liquidacions mitjanes per als productors de fruita de pinyol de 20 cèntims el quilo, deu cèntims menys que el 2016. Els preus que van pagar els consumidors a les botigues i grans superfícies es van arribar a multiplicar per deu l'agost de l'any passat, quan es van registrar els majors diferencials entre preu en origen i destí. David Borda ha denunciat també el que considera una "manipulació de dades" de l'observatori de preus de Ministeri d'Agricultura perquè només té en compte, afirma, els preus de sortida de central i no els que realment percep el pagès. En aquest sentit, acusa l'administració d'estar "amagant el cap sota l'ala".  El responsable de fruita dolça de JARC-COAG pronostica que si no s'hi posa remeu "en 3 o 4 anys el 70% de la producció quedarà en mans de grans corporacions, ja que s'està afavorint que els grans siguin cada vegada més grans i marxin els petits", seguint el model que ja està implantat a Califòrnia. Borda està d'acord que es tregui producció del mercat si sobren quilos per fer pujar els preus però "l'administració hauria d'incentivar que els qui arranquin siguin els grans i no que hagin de plegar les explotacions familiars". Per això, exigeix "un canvi de polítiques de 360 graus perquè s'ha demostrat que les actuals no funcionen, fa 7 mesos que es van posar en marxa els grups de treball i no s'ha aconseguit res". Per això, JARC i també COAG a nivell estatal plantaran les noves reunions que es puguin convocar a Madrid per parlar de propostes a mig i llarg termini fins que no s'aprovin mesures immediates. Entre aquestes mesures, reclamen la reducció a cero dels mòdols per a la fruita dolça en el càlcul de la renda del 2017; condonació de les quotes a la Seguretat Social i de l'IBI; ajudes i moratòries per als préstecs contrets i línies de finançament bonificades i crèdits tous per poder afrontar la propera campanya; establir la línia d'avals del SAECA (Societat Anònima Estatal de Caució Agrària); i recuperar el màxim de percentatge de subvenció estatal en la contractació de l'assegurança de la fruita.

Summary: JARC-COAG acusa el Ministeri d'afavorir els grans productors de fruita mentre desapareixen explotacions familiars


Més d'un terç dels llogaters destinen més del 40% dels ingressos a pagar rebuts i factures relacionades amb l'habitatge ACN Barcelona.-La situació de pobresa a l'àrea metropolitana de Barcelona es cronifica i afecta una de cada cinc persones. L'any 2017-2018 un 21% de la població vivia per sota del llindar de pobresa -situat en 22.658 euros anuals per les llars amb dos adults i dos infants-, un percentatge pràcticament idèntic als nivells de 2016-2017 (20,8%). Així ho reflecteixen les últimes estadístiques sobre condicions de vida presentades per l'AMB. "Els indicadors de vulnerabilitat social ens diuen que no hi ha una correlació tan directa entre el coneixement econòmic dels darrers anys i les dades de l'enquesta", ha assegurat Jordi Martí, regidor de Presidència de l'Ajuntament de Barcelona.  En aquest sentit, ha apuntat, es "cronifica" la situació de pobresa en determinats col·lectius. Segons les dades recopilades, afecta especialment els residents nascuts fora d'Espanya (41,8%), els menors de 16 anys (26,4%) i les llars unipersonals o amb infants dependents (més del 24%).


La direcció de Cs ha aprovat per unanimitat designar el PP com a soci "preferent" per pactar governs autonòmics i municipals però ha rebutjat tripartits amb Vox. "No entrarem a negociar governs a tres en els que puguin estar Vox, Podem i els nacionalistes", ha afirmat el secretari general de Cs, José Manuel Villegas, en roda de premsa aquest dilluns després de la reunió del Comitè Executiu del partit taronja. A més, el secretari general de Cs ha assegurat que tampoc seuran a negociar amb Vox programes de govern. Villegas ha insistit que volen "acords a dos" i prioritzaran el PP. Tanmateix, Cs obre la porta a buscar pactes amb el PSOE "excepcionalment" a aquells municipis i autonomies on no sigui possible fer-ho amb els populars. Villegas ha remarcat que caldrà que el PSOE accepti punts del programa de Cs que són "contraris" al que defensa el líder socialista, Pedro Sánchez.

Summary: La direcció de Cs aprova per unanimitat designar el PP com a soci "preferent" però rebutja tripartits amb Vox